**Meditacije uz Radosna otajstva krunice za obiteljske zajednice**

**- uoči Majčinog dana 10. svibnja 2025. -**

***Uvodna pjesma: (Marijo svibnja Kraljice ili neka prigodna)***

**Marijo svibnja kraljice, ti Majko rajskog slavlja,**

**Pred sliku tvoju ružice na pozdrav svibanj stavlja. : ⎜⎢**

**O daj ga, daj blagoslovi i sve nas, Majko s njime,**

**Te srca naša prizovi da tvoje slave ime. : ⎜⎢**

***Redoviti početak krunice***

***Prije svakog otajstva krunice može se pročitati predložena meditacija koja može, ali ne mora zamijeniti zaziv otajstva u molitvi Zdravomarije nakon riječi „Isus“.***

**1. NAVJEŠTENJE – KOGA SI DJEVICE PO DUHU SVETOM ZAČELA**

„Raduj se, Marijo, jer si ispunjena Bogom!“ U trenutku anđelova navještenja srce ti je zadrhtalo od svetog straha i radosnog prihvaćanja Božjeg nauma. Majčinstvo nosi sa sobom tajnu života, radost i odgovornost. Svako dijete je jedinstveni dar s neba i blagoslov. Marijo, molimo te za sve majke, da osjete radost novog života i da sa uzbuđenjem čekaju rođenje svog djeteta. Molimo te za sve one koje, pritisnute strahom, izazovima i teškoćama, odbacuju plod svoga krila. Neka ih Gospodin dotakne svojim mirom i nadom, da ipak vođene Duhom Svetim, Bogu kažu „da“ kao Marija.

**2. POHOD ELIZABETI – KOGA SI DJEVICE ELIZABETI U POHODE NOSILA**

Marijo, požurila si u posjet Elizabeti, donoseći joj svoju pomoć i samu Božju prisutnost. Tvoj pohod bio je susret ljubavi, razumijevanja i podrške. Danas su naše obitelji pozvane biti svjetionici zajedništva i ljubavi. Uči nas, Majko, kako pomagati jedni drugima, kako slušati i razumjeti, kako dijeliti Božji poziv i rasti zajedno u vjeri. Neka naše obitelji budu mjesta gdje će se osjetiti toplina tvog zagrljaja i sigurnost Božjeg blagoslova. Daj da svaka obitelj ima prijatelje iz drugih kršćanskih obitelji koji će spremno pružiti pomoć i podršku onim obiteljima koje prolaze kroz teškoće i križeve života, ali s kojima će moći dijeliti i radosti rasta u Bogu i Boga u njima.

**3. ROĐENJE ISUSOVO – KOGA SI DJEVICE RODILA**

U hladnoj noći Betlehema, u jednostavnosti i poniznosti, rodio se Spasitelj svijeta. Rađanje je uvijek trenutak krhkosti, kaosa i svetosti. U toj noći, Bog je rođen kao dijete, izložen i ranjiv, ovisan o ljubavi svojih roditelja. Marijo, pomozi svim majkama i očevima da prepoznaju Božju prisutnost u svakom novorođenom djetetu. Daj da obitelji znaju da nisu same, već da je Bog s njima u svakom trenutku. Osobito te molimo za onu djecu koja su rođena prerano i osobito za njihove roditelje. Vodi ih da ne posustaju u velikim žrtvama roditeljstva i teškom putu kroz koji prolaze i da ne odustanu od svoje djece.

**4. PRIKAZANJE ISUSA U HRAMU – KOGA SI DJEVICE U HRAMU PRIKAZALA**

Sveti hram odjekuje pjesmom zahvalnosti i proroštva. Maleni Isus kojeg su Marija i Josip prinijeli Bogu, znak je svjetla i otkupljenja. I danas, po sakramentu krštenja, prikazujemo svoju djecu Gospodinu. Marijo, pomozi našoj djeci da svjetlo krsne svijeće i haljine nose u svojim srcima kroz cijeli život, a lik Isusa Krista, neka svijetli u njima. Neka naša djeca rastu u vjeri, ispunjavajući Božji plan za njih. Neka ne zaborave kome pripadaju i kome su povjerena.

**5. PRONALAZAK ISUSA U HRAMU – KOGA SI DJEVICE U HRAMU PRONAŠLA**

Možemo zamisliti tugu i brigu roditeljskog srca dok traži svoje dijete, a onda radost ponovnog susreta, ali i iznenađenje pred dubinom djetetove riječi: "Zar niste znali da mi je biti u onome što je Oca mojega?" Gospodine, u teškim vremenima odrastanja, kada se naša djeca udaljavaju i lutaju, privuci ih k sebi. Uputi ih u svoj sveti Hram, neka te traže i pronađu. Marijo, zagovaraj nas da se uvijek iznova sretnemo u Bogu, gdje nas čeka radost istinske prisutnosti, ljubavi i razumijevanja.

*Litanije Lauretanske*

Gospodine, smiluj se!  
Kriste, smiluj se!  
Gospodine, smiluj se !  
Kriste, čuj nas!  
Kriste, usliši nas!

Oče Nebeski, Bože, smiluj nam se!  
Sine, Otkupitelju svijeta, Bože smiluj nam se!  
Duše Sveti, Bože, smiluj nam se!  
Sveto Trojstvo, jedan Bože, smiluj nam se!

Sveta Marijo, moli za nas!  
Sveta Bogorodice, moli za nas!  
Sveta Djevo Djevice, moli za nas!  
Majko Kristova, moli za nas!  
Majko Crkve, moli za nas!  
Majko Božje milosti, moli za nas!  
Majko prebistra, moli za nas!  
Majko prečista, moli za nas!  
Majko neoskvrnjena, moli za nas!  
Majko nepovrijeđena, moli za nas!  
Majko ljubezna, moli za nas!  
Majko divna, moli za nas!  
Majko dobroga savjeta, moli za nas!  
Majko Stvoriteljeva, moli za nas!  
Majko Spasiteljeva, moli za nas!  
Djevice premudra, moli za nas!  
Djevice časna, moli za nas!  
Djevice hvale dostojna, moli za nas!  
Djevice moćna, moli za nas!  
Djevice milostiva, moli za nas!  
Djevice vjerna, moli za nas!  
Ogledalo pravde, moli za nas!  
Prijestolje mudrosti, moli za nas!  
Uzroče naše radosti, moli za nas!  
Posudo duhovna, moli za nas!  
Posudo poštovana, moli za nas!  
Posudo uzorna pobožnosti, moli za nas!  
Ružo otajstvena, moli za nas!  
Tornju Davidov, moli za nas!  
Tornju bjelokosni, moli za nas!  
Kućo zlatna, moli za nas!  
Škrinjo zavjetna, moli za nas!  
Vrata nebeska, moli za nas!  
Zvijezdo jutarnja, moli za nas!  
Zdravlje bolesnih, moli za nas!  
Utočište grješnika, moli za nas!  
Utjeho žalosnih, moli za nas!  
Pomoćnice kršćana, moli za nas!  
Kraljice anđela, moli za nas!  
Kraljice patrijarha, moli za nas!  
Kraljice proroka, moli za nas!  
Kraljice apostola, moli za nas!  
Kraljice mučenika, moli za nas!  
Kraljice priznavalaca, moli za nas!  
Kraljice djevica, moli za nas!  
Kraljice svih Svetih, moli za nas!  
Kraljice bez grijeha istočnoga začeta, moli za nas!  
Kraljice na Nebo uznesena, moli za nas!  
Kraljice svete krunice, moli za nas!  
Kraljice obitelji, moli za nas!  
Kraljice Hrvata, moli za nas!  
Kraljice mira, moli za nas!

Jaganjče Božji, koji oduzimaš grijehe svijeta,  
oprosti nam, Gospodine!  
Jaganjče Božji, koji oduzimaš grijehe svijeta,  
usliši nas, Gospodine!  
Jaganjče Božji, koji oduzimaš grijehe svijeta,  
smiluj nam se!

Moli za nas, sveta Bogorodice!  
da dostojni postanemo obećanja Kristovih!

*Pomolimo se.*

Dopusti nama, slugama svojim, molimo Te, Gospodine Bože, da se neprestano radujemo duševnome i tjelesnom zdravlju i da se slavnim zagovorom Blažene Marije, vazda Djevice, izbavimo od sadašnje žalosti i naužijemo vječne radosti. Po Kristu, Gospodinu našemu. Amen.

*Krunica može završiti predloženom molitvom za majke koju izgovara dijete:*

Dragi Bože, naš nebeski Oče, zahvaljujem ti za sve majke svijeta i osobito za moju majku. Podario si im dar i blagoslov majčinstva te mnogo ljubavi i brige za nas, njihovu djecu i naše obitelji. Otvori im srca da po uzoru na našu nebesku Majku Blaženu Djevicu Mariju i nadalje svojom ljubavlju, krepostima, molitvom i nježnošću griju naša srca, kako bi rasli uz plamen tvoje ljubavi.

Uz radosti i ljepote majčinstva podari im mnogo snage, hrabrosti i tvoje milosti da i nadalje na svojim leđima ustrajno nose terete, brige i izazove ovoga vremena, te da nikada ne posustanu na putu života. Amen.